Assistente in winkel aangehou tydens rooftog(Argieffoto: pixabay) Altesaam ses winkelassistente en die bestuurder van die Ackermans-klerewinkel in Frankfort, Vrystaat, is Woensdag deur vier rowers aangehou terwyl hulle dié winkel beroof het. Brig. Motantsi Makhele, woordvoerder van die polisie, sê volgens ’n 37-jarige winkelassistent was sy omstreeks 10:40 besig om klante in die winkel te help, toe vier mans die winkel binnegestorm het. “Die rowers het die assistent, bestuurder, vier personeellede en die klante in een van die stoorkamers gedwing en hulle aangesê om te sit. Hulle het toe die mense met kabelbinders vasgebind,” sê Makhele. “Die bestuurder van die winkel is beveel om die kas waarin die selfone toegesluit was, oop te sluit.” Die rowers het al die selfone in die kas, geld en klere in ’n sak geprop, die winkel van buite toegesluit en gevlug. Een van die klante wat vasgebind was, kon daarin slaag om homself te bevry en het met ’n knipmes die ander mense se kabelbinders losgesny. “Mense wat buite die winkel gestaan het, is gevra om te help om die winkeldeur oop te sluit, waarna die polisie en veiligheidsmaatskappye na die winkel ontbied is.” Niemand is nog in verband met die voorval in hegtenis geneem nie.